stanford-oval/wikipedia huggingface dataset:
נבחרת ארצות הברית בכדורסל
היסטוריה > נבחרת החלומות וחזרה לשליטה מוחלטת: 1996-1992

בשנת 1989, פיב"א אישרה בפעם הראשונה לשחקני NBA מקצוענים להשתתף במשחקים האולימפיים. קודם למשחקים האולימפיים בברצלונה בשנת 1992 ניתנה האפשרות להשתתף רק לשחקנים מקצוענים משאר העולם.
הנבחרת האמריקנית לאולימפיאדת ברצלונה נקראה נבחרת החלומות (באנגלית: Dream Team, "דרים טים"). הכינוי הומצא על–ידי צוותי השיווק של ליגת ה-NBA בשנת 1992, מפני שהנבחרת האולימפית של ארצות הברית כללה לראשונה שחקנים מה-NBA. הכינוי הוצמד לנבחרת כניסיון להעצים את הפופולריות של משחק הכדורסל וליגת ה-NBA, ששווקה אז תחת הסיסמה "כדורסל מעולם אחר".
הקבוצה, שהורכבה מהשחקנים הבכירים ביותר בליגת ה-NBA באותה תקופה, ניצחה בכל משחקיה במסגרת אולימפיאדת ברצלונה בקלות יתרה, כשהיא קולעת בממוצע 117.3 נקודות למשחק וסופגת מיריבותיה 73.5 נקודות בלבד למשחק כשהיא מנצחת בגמר את נבחרת קרואטיה בתוצאה 85-117, וזאת מבלי שניטל פסק זמן בודד על–ידי מאמניה במהלך המשחקים. נבחרת החלומות המקורית נחשבת לקבוצת הכדורסל הטובה ביותר בכל הזמנים.
שחקני סגל הנבחרת היו: מג'יק ג'ונסון, ג'ון סטוקטון, מייקל ג'ורדן, קלייד דרקסלר, לארי בירד, סקוטי פיפן, כריס מאלין, צ'ארלס בארקלי, קארל מלון, דייוויד רובינסון, פטריק יואינג ושחקן המכללות הטוב ביותר באותן שנים, כריסטיאן לייטנר. למעט לייטנר, כל השחקנים נבחרו להיכל התהילה של הכדורסל וגם נבחרו ב-1996 כחלק מ-50 השחקנים הגדולים בתולדות ה-NBA במסגרת חגיגות היובל לליגה שנוסדה ב-1946.
הרכבים מאוחרים יותר של נבחרת ארצות הברית, שגם הם זכו לזמן מה לכינוי נבחרת החלומות, לא הצליחו לשחזר את ההילה והיכולת של הקבוצה המקורית. אך הנבחרות לאליפות העולם ב-1994 ולאולימפיאדת אטלנטה ב-1996 היו די קרובים ברמתם אליה, ובייחוד הנבחרת לאולימפיאדת אטלנטה:
באליפות העולם ב-94' הנבחרת האמריקנית סיימה ללא הפסד כשהיא קולעת 116.75 נקודות למשחק וסופגת 82.375 נקודות למשחק ומנצחת בגמר את נבחרת רוסיה בתוצאה 91-137. בנבחרת שיחקו קווין ג'ונסון, מארק פרייס, רג'י מילר, ג'ו דיומרס, דומיניק וילקינס, דן מארלי, שון קמפ, לארי ג'ונסון, שאקיל אוניל ואלונזו מורנינג.
במשחקים האולימפיים באטלנטה כללה הנבחרת חמישה שחקנים מנבחרת החלומות המקורית: סטוקטון, פיפן, בארקלי, מלון ודייוויד רובינסון, ובנוסף את: גארי פייטון, רג'י מילר, מיץ' ריצ'מונד, פני הארדוויי, גרנט היל, שאקיל אוניל והאקים אולאג'ואן. גם נבחרת זו ניצחה בכל משחקיה כשהיא קולעת בממוצע 102.25 נקודות למשחק וסופגת 70.25 נקודות למשחק, ומנצחת בגמר את נבחרת יוגוסלביה בתוצאה 69-95.
היסטוריה > משנת 1998 עד היום > 1998, מדליית ארד באליפות העולם

באליפות העולם ב-1998 שלחה ארצות הברית נבחרת חלשה בהרבה מקודמותיה, ללא שחקנים מקצוענים, ורק שחקן הציר בראד מילר הפך לשחקן טוב בליגת ה-NBA. ארצות הברית זכתה במדליית הארד בלבד.
היסטוריה > משנת 1998 עד היום > 2000, אלופה אולימפית

באולימפיאדת סידני (2000), גברה הנבחרת בחצי הגמר על נבחרת ליטא, בהפרש של שתי נקודות בלבד, כשהליטאים מחטיאים שלשה בשניית הסיום. בסופו של דבר זכתה הנבחרת במדליית הזהב הצפויה. בנבחרת השתתפו: ג'ייסון קיד, גארי פייטון, טים הארדוויי, ריי אלן, אלן יוסטון, וינס קרטר, קווין גארנט, אנטוניו מקדייס ואלונזו מורנינג.
היסטוריה > משנת 1998 עד היום > 2002, מקום שישי באליפות עולם

באליפות העולם שנערכה באינדיאנה בשנת 2002 סיימה הנבחרת האמריקנית, שהורכבה כולה משחקנים מקצוענים איכותיים, אך לאו דווקא הטובים ביותר, במקום השישי שנחשב בדעת הקהל המקומית והעולמית ככישלון צורב. בנבחרת הזו שיחקו אנדרה מילר, בארון דייוויס, רג'י מילר, מייקל פינלי, פול פירס, שון מריון, ג'רמיין אוניל, אלטון ברנד ובן וולאס. כמה מהכוכבים הגדולים ביותר לא הגיעו לנבחרת, וביניהם: ג'ייסון קיד שהיה הרכז הטוב ביותר באותו זמן; טים דאנקן, גארנט ושחקן הציר שאקיל אוניל, שהיו שחקני הפנים הטובים ביותר.
היסטוריה > משנת 1998 עד היום > 2004, מדליית ארד אולימפית

באולימפיאדת אתונה (2004) בהרכב אליו חברו כמה מכוכבי העל הבולטים של ה-NBA וכוכבים אחרים שביניהם כמה שהיו אז בתחילת הקריירה המקצוענית, זכתה הנבחרת במדליית הארד לאחר שהפסידה שלושה משחקים, יותר מכמות ההפסדים שספגו כל נבחרות ארצות הברית לדורותיהן במשחקים האולימפיים עד אותה שנה. בנבחרת שיחקו אלן אייברסון, דוויין וייד, לברון ג'יימס, כרמלו אנתוני, ריצ'רד ג'פרסון, שון מריון, טים דאנקן, אמארה סטודמאייר, קרלוס בוזר ולמאר אודום. לברון, אנתוני, וייד, סטודמאייר ובוזר היו בתחילת דרכם המקצוענית ופחות טובים מרמתם בשנים שלאחר מכן.
היסטוריה > משנת 1998 עד היום > 2006, מקום שלישי באליפות העולם

באליפות העולם ב-2006 זכתה ארצות הברית במדליית ארד ושוב כשלה בניסיון לזכות במדליית הזהב, כשפעם נוספת היא לא הייתה מורכבת מכל השחקנים הטובים ביותר בכל העמדות. היא זכתה במקום השלישי כשבשורותיה משחקים כריס פול, קירק היינריך, דוויין וייד שהגיע פצוע, ג'ו ג'ונסון, לברון ג'יימס, כרמלו אנתוני, שיין באטייה, כריס בוש, אלטון ברנד, דווייט הווארד ובראד מילר.
דעיכתה המופגנת של הנבחרת יוחסה בין היתר לתחרות גוברת מצד נבחרות אחרות (בעיקר כאלה שכוכביהן שיחקו בליגת ה-NBA), ירידה ברמת השחקנים האמריקנים וחוסר רצון בקרב חלק מכוכבי ה-NBA לייצג את מדינתם בנבחרת.
היסטוריה > משנת 1998 עד היום > 2008, אלופה אולימפית

באולימפיאדת בייג'ינג (2008) זכתה נבחרת ארצות הברית במדליית הזהב, כשהפעם הגיעו יותר שחקנים מהטובים ביותר מאשר בשנים קודמות, והיא ניצחה את יריבותיה בהפרש ממוצע של כ-28 נקודות למשחק, כשרק בגמר נגד ספרד התקיים משחק די צמוד שבסופו ניצחו האמריקנים בפער של 11 נקודות (בשלב המוקדם שהיה שלב הבתים ניצחה נבחרת ארצות הברית את ספרד בפער של 37 נקודות). בנבחרת שיחקו כריס פול, דרן ויליאמס, קובי בראיינט, דוויין וייד, לברון ג'יימס, כרמלו אנתוני, כריס בוש, דווייט הווארד, ג'ייסון קיד, מייקל רד, טיישון פרינס וקרלוס בוזר.
היסטוריה > משנת 1998 עד היום > 2010, אלופת עולם

באליפות העולם שנערכה בטורקיה בשנת 2010 זכתה הנבחרת האמריקאית במדליית הזהב בפעם הרביעית, על אף שבסגל הנבחרת לא נכחו מספר רב של שחקני NBA מרכזיים, ובתקשורת נטען כי הילת נבחרת החלומות כמעט ועזבה אותה. ארצות הברית זכתה בטורניר ללא אף הפסד. קווין דוראנט סיים כשחקן המצטיין של הטורניר, אך היה הנציג היחידי של הנבחרת בחמישיית הטורניר.
היסטוריה > משנת 1998 עד היום > 2012, אלופה אולימפית

באולימפיאדת לונדון (2012) זכתה ארצות הברית במדליית זהב לאחר שניצחה את ספרד 100-107, ובזמן האולימפיאדה השיגה את הניצחון הגדול בתולדותיה על ניגריה 73-156.
היסטוריה > משנת 1998 עד היום > 2014, אלופת עולם

בגביע העולם שנערכה בספרד בשנת 2014 זכתה ארצות הברית במדליית הזהב לאחר שניצחה את נבחרת סרביה 92-129. קודם לטורניר במשחק אימון פנימי שנערך בלאס וגאס נפצע השחקן פול ג'ורג' פציעה קשה מאוד ברגלו, ומספר ימים לאחר מכן גם קווין דוראנט הודיע על פרישתו מהטורניר. כתוצאה מכך הידלדל הסגל של הנבחרת, והיא כללה סגל צעיר וחסר ניסיון, כקיירי אירווינג, אנתוני דייוויס וקנת' פאריד. בעולם הושמעו תהיות לגבי כשירותם למשימה. אך השחקנים השלימו טורניר ללא הפסד. כשהם מביסים את היריבות בהפרש ממוצע של כ-30 נקודות. אירווינג נבחר ל-MVP של הטורניר.
היסטוריה > משנת 1998 עד היום > 2016, אלופה אולימפית

בטורניר הכדורסל באולימפיאדת ריו דה ז'ניירו (2016) זכתה ארצות הברית במדליית הזהב.
היסטוריה > משנת 1998 עד היום > 2019, מקום שביעי באליפות העולם

לגביע העולם בכדורסל 2019 שנערך בסין הגיע נבחרת ארצות הברית ללא שחקניה המובילים, כאשר רבים מעדיפים לא להגיע לייצג את נבחרתם. בעקבות כך סגל הנבחרת הורכב משחקנים טובים אך צעירים. בטורניר הנבחרת הגיעה לשלב רבע הגמר אך הפסידה לנבחרת צרפת. לאחר מכן, ארצות הברית הפסידה לנבחרת סרביה וניצחה את נבחרת פולין במשחקי הדירוג וסיימה במקום השביעי, הנמוך ביותר בתולדותיה בטורניר זה.
2021, אלופה אולימפית
לאולימפיאדת טוקיו (2020), שהתקיימה בשנת 2021 בעקבות מגפת הקורונה, הגיעה הנבחרת עם שחקנים יותר מנוסים, ובראשם כוכבי ה-NBA קווין דוראנט ודמיאן לילארד. למרות זאת, הפסידה הנבחרת במשחקה הראשון לנבחרת צרפת, מה שגרר תגובות קשות מרחבי המדינה, אך לאחר מכן ניצחה בכל משחקיה וזכתה במדליית הזהב, כאשר ניצחה את צרפת במשחק הגמר. דוראנט נבחר למצטיין הטורניר.
2023, מקום רביעי באליפות העולם
לאחר ההצלחה באולימפיאדה הקודמת, שררה תחושה אצל האמריקאים שגם ללא שחקנים מנוסים הם יצליחו לזכות בגביע, לכן שלחה הנבחרת האמריקאית לגביע העולם בכדורסל 2023 סגל דומה לשל 2019, המורכב משחקנים צעירים וחסרי ניסיון, בראשו של הכוכב העולה אנתוני אדוארדס, כאשר הכוכבים הבולטים של הNBA לא הגיעו לייצג את המדינה. הנבחרת ניצחה את כל משחקיה בשלב הבתים אך הפסידה בשלב הבתים השני לליטא, מה שגרר ביקורות. למרות זאת הנבחרת העפילה לרבע הגמר שם הביסה את נבחרת איטליה, אך הפסידה בחצי הגמר לנבחרת גרמניה ובמשחק על המקום השלישי לנבחרת קנדה, ובכך סיימה הנבחרת בפעם השנייה ברציפות ללא מדליה באליפות העולם.
2024, אלופה אולימפית
לאחר הכישלון באליפות העולם החלו שמועות שלברון ג'יימס מגייס את כלל כוכבי הליגה לקראת אולימפיאדת פריז 2024, ושארצות הברית תשלח נבחרת המורכבת משחקניה הטובים ביותר. ב-5 באוקטובר 2023 נודע שג'ואל אמביד, הMVP המכהן, קיבל אזרחות אמריקאית והחליט לייצג את הנבחרת, לאחר שקודם לכן קיבל אזרחות צרפתית. מהלך זה גרר ביקורות רבות כלפי השחקן. ב-16 באפריל פורסם הסגל לאולימפיאדה, אשר הורכב מ-12 אשר נבחרו למשחק האולסטאר, בהולכת לברון ג'יימס, קווין דוראנט וסטפן קרי, שישחק בפעם הראשונה באולימפיאדה.
הנבחרת ניצחה את כל משחקי ההכנה שלה, אך ללא הדומיננטיות שציפו לה, ולאחר שכמעט הפסידה לנבחרת דרום סודאן נשמעו תהיות לגבי האם הנבחרת בלתי מנוצחת כמו שחשבו. למרות זאת הנבחרת פתחה את האולימפיאדה בניצחון מוחץ על סרביה החזקה, ולאחר ניצחונות קלים על פוארטו ריקו ודרום סודאן פגשה ברבע הגמר את ברזיל. נבחרת ארצות הברית ניצחה את ברזיל והעפילה לחצי הגמר, שם פגשה שוב בסרביה, ולאחר שפיגרה ב-17 נקודות הצליחה להפוך את המשחק ולנצח 95-91. בגמר האולמפיאדה בפריז פגשה הנבחרת את צרפת, מארחת הטורניר, ולאחר משחק צמוד ניצחה בתוצאה 98-87 הודות לתצוגה מדהימה של קרי, שקלע 8 שלשות מתוך 12 זריקות, כולל 4 רצופות בשתי הדקות האחרונות שהיוו את 12 הנקודות האחרונות של הנבחרת במשחק (לפני סל במגרש פתוח של דווין בוקר בשניות הסיום). לברון ג'יימס נבחר למצטיין הטורניר.
כל האולימפיאדות

| כדורסל במשחקים האולימפיים |
| --- | --- | --- | --- | --- |
| שנה | מיקום | משחקים | ניצחונות | הפסדים |
| גרמניה הנאצית 1936 | מקום ראשון | 5 | 5 | 0 |
| בריטניה 1948 | מקום ראשון | 8 | 8 | 0 |
| פינלנד 1952 | מקום ראשון | 8 | 8 | 0 |
| אוסטרליה 1956 | מקום ראשון | 8 | 8 | 0 |
| איטליה 1960 | מקום ראשון | 8 | 8 | 0 |
| יפן 1964 | מקום ראשון | 9 | 9 | 0 |
| מקסיקו 1968 | מקום ראשון | 9 | 9 | 0 |
| גרמניה המערבית 1972 | מקום שני | 9 | 8 | 1 |
| קנדה 1976 | מקום ראשון | 7 | 7 | 0 |
ברית המועצות 1980: העפילה כאלופה המכהנת אך החרימה את האולימפיאדה
| ארצות הברית 1984 | מקום ראשון | 8 | 8 | 0 |
| קוריאה הדרומית 1988 | מקום שלישי | 8 | 7 | 1 |
| ספרד 1992 | מקום ראשון (לראשונה עם שחקני NBA מקצועניים בעקבות שינוי החוק בידי פיב"א ב-1989) | 8 | 8 | 0 |
| ארצות הברית 1996 | מקום ראשון | 8 | 8 | 0 |
| אוסטרליה 2000 | מקום ראשון | 8 | 8 | 0 |
| יוון 2004 | מקום שלישי | 8 | 5 | 3 |
| הרפובליקה העממית של סין 2008 | מקום ראשון | 8 | 8 | 0 |
| בריטניה 2012 | מקום ראשון | 8 | 8 | 0 |
| ברזיל 2016 | מקום ראשון | 8 | 8 | 0 |
| יפן 2020 | מקום ראשון | 6 | 5 | 1 |
| צרפת 2024 | מקום ראשון | 6 | 6 | 0 |
| ארצות הברית 2028 | העפילה |  |  |  |
| סך הכל | 20 הופעות | 155 | 149 | 6 |
כל אליפויות העולם

| אליפות העולם בכדורסל |
| --- | --- | --- | --- | --- |
| שנה | מיקום | משחקים | ניצחונות | הפסדים |
| ארגנטינה 1950 | מקום שני | 6 | 5 | 1 |
| ברזיל 1954 | מקום ראשון | 9 | 9 | 0 |
| צ'ילה 1959 | מקום שני | 9 | 7 | 2 |
| ברזיל 1963 | מקום רביעי | 9 | 6 | 3 |
| אורוגוואי 1967 | מקום רביעי | 9 | 7 | 2 |
| יוגוסלביה 1970 | מקום חמישי | 9 | 6 | 3 |
| פרגוואי 1974 | מקום שלישי | 9 | 8 | 1 |
| הפיליפינים 1978 | מקום חמישי | 10 | 6 | 4 |
| קולומביה 1982 | מקום שני | 9 | 7 | 2 |
| ספרד 1986 | מקום ראשון | 10 | 9 | 1 |
| ארגנטינה 1990 | מקום שלישי | 8 | 6 | 2 |
| קנדה 1994 | מקום ראשון | 8 | 8 | 0 |
| יוון 1998 | מקום שלישי | 9 | 7 | 2 |
| ארצות הברית 2002 | מקום שישי | 9 | 6 | 3 |
| יפן 2006 | מקום שלישי | 9 | 8 | 1 |
| טורקיה 2010 | מקום ראשון | 9 | 9 | 0 |
| ספרד 2014 | מקום ראשון | 9 | 9 | 0 |
| הרפובליקה העממית של סין 2019 | מקום שביעי | 8 | 6 | 2 |
| הפיליפיניםיפןאינדונזיה 2023 | מקום רביעי | 8 | 5 | 3 |
קטר (מדינה) 2027: 
| סך הכל | 19 הופעות | 166 | 134 | 32 |
כל אליפויות אמריקה

| אליפות האמריקות בכדורסל |
| --- | --- | --- | --- | --- |
| שנה | מיקום | משחקים | ניצחונות | הפסדים |
פוארטו ריקו 1980: לא נרשמה
ברזיל 1984: לא נרשמה
אורוגוואי 1988: לא נרשמה
| מקסיקו 1989 | מקום שני | 8 | 6 | 2 |
| ארצות הברית 1992 | מקום ראשון | 6 | 6 | 0 |
| פוארטו ריקו 1993 | מקום ראשון | 7 | 6 | 1 |
ארגנטינה 1995: לא נרשמה
| אורוגוואי 1997 | מקום ראשון | 9 | 8 | 1 |
| פוארטו ריקו 1999 | מקום ראשון | 10 | 10 | 0 |
| ארגנטינה 2001 | מקום עשירי (יוצגה על ידי שחקני NJCAA) | 4 | 0 | 4 |
| פוארטו ריקו 2003 | מקום ראשון | 10 | 0 | 0 |
| הרפובליקה הדומיניקנית 2005 | מקום רביעי | 10 | 4 | 6 |
| ארצות הברית 2007 | מקום ראשון | 10 | 10 | 0 |
פוארטו ריקו 2009: לא נרשמה
ארגנטינה 2011: לא נרשמה
ונצואלה 2013: לא נרשמה
מקסיקו 2015: לא נרשמה
| ארגנטינה קולומביה אורוגוואי 2017 | מקום ראשון | 5 | 5 | 0 |
| ברזיל 2022 | מקום שלישי | 6 | 4 | 2 |
| ניקרגואה 2025 | העפילה |  |  |  |
| סך הכל | 11 הופעות | 85 | 59 | 16 |
סגל הנבחרת

סגל הנבחרת לאולימפיאדת פריז (2024):
| # | שם | גובה | עמדה | קבוצה |
| --- | --- | --- | --- | --- |
| 4 | סטפן קרי | 1.88 | PG | ארצות הברית גולדן סטייט ווריורס |
| 5 | אנתוני אדוארדס | 1.93 | SG | ארצות הברית מינסוטה טימברוולבס |
| 6 | לברון ג'יימס | 2.06 | SF/PF | ארצות הברית לוס אנג'לס לייקרס |
| 7 | קווין דוראנט | 2.11 | SF/PF | ארצות הברית פיניקס סאנס |
| 8 | דרק ווייט | 1.93 | SF | ארצות הברית בוסטון סלטיקס |
| 9 | טייריס הליברטון | 1.96 | PG | ארצות הברית אינדיאנה פייסרס |
| 10 | ג'ייסון טייטום | 2.03 | SF/PF | ארצות הברית בוסטון סלטיקס |
| 11 | ג'ואל אמביד | 2.13 | C | ארצות הברית פילדלפיה 76' |
| 12 | ג'רו הולידיי | 1.93 | PG/SG | ארצות הברית בוסטון סלטיקס |
| 13 | באם אדבאיו | 2.06 | C | ארצות הברית מיאמי היט |
| 14 | אנתוני דייוויס | 2.08 | PF/C | ארצות הברית לוס אנג'לס לייקרס |
| 15 | דווין בוקר | 1.98 | SG | ארצות הברית פיניקס סאנס |
הערות שוליים

↑  דירוג לנבחרות לאומיות גברים באתר פיב"א
↑  מתכונת אליפות העולם היא משני שלבי בתים כשבכל בית 4 קבוצות ושלושה משחקים לכל נבחרת בכל שלב בתים, ושלבי חצי הגמר והגמר שבהם המפסיד מודח מהתחרות.
↑  באולימפיאדה מתכונת המשחקים היא שלב בתים של חמישה משחקים לכל נבחרת ושלבי רבע הגמר, חצי הגמר והגמר.
↑  אסף רביץ‏, זהו לא חלום, באתר וואלה, 24 ביולי 2010
↑  כוכב אינדיאנה, פול ג'ורג', נפצע בצורה מחרידה, באתר ynet, 2 באוגוסט 2014
↑  "לא יכולה בלי דוראנט": ביקורת על נבחרת ארצות הברית בכדורסל, באתר ערוץ הספורט, 25 ביולי 2021
↑  "קיבלנו אגרוף לפנים": ליטא הדהימה את נבחרת ארצות הברית באליפות העולם, באתר ישראל היום, 3 בספטמבר 2023
↑  הריקוד האחרון? לברון ג'יימס הביע נכונות לשחק בפריז 2024, באתר ערוץ הספורט, 11 בספטמבר 2023
1 2  הכי נוצץ מאז 1992: סגל נבחרת ארצות הברית למשחקים האולימפיים 2024, באתר ישראל היום, 16 באפריל 2024
↑  מהאגדות: ארצות הברית ניצחה 91:95 את סרביה ועלתה לגמר האולימפי, באתר ערוץ הספורט, 9 באוגוסט 2024
↑  נדב צנציפר, פריז, בפעם החמישית ברציפות: ארה"ב זכתה בזהב האולימפי בכדורסל, באתר ynet, 10 באוגוסט 2024
↑  מהחלומות: ארצות הברית גברה על צרפת וזכתה במדליית הזהב, באתר ערוץ הספורט, 11 באוגוסט 2024
Docker

| --- | --- |

 מפתח:  Docker
 מחזור חיים:  13 מרץ 2013;  (2013-03-13) – הווה
 גרסה אחרונה:  28.0.0 (20 בפברואר 2025) 
 מערכת הפעלה:  לינוקס, macOS, Microsoft Windows, מערכת הפעלה דמוית יוניקס 
 נכתבה בשפות:  Go 
 סוג רישיון:  רישיון קנייני, אפאצ'י 2.0 
 קוד מקור:  https://github.com/moby/moby 
 docker.com
 
דוקר (באנגלית: Docker) היא תוכנה בקוד פתוח המאפשרת התקנה והרצה של יישומים בתוך סביבה וירטואלית מבודדת הנקראת קונטיינר (מכולה). כל קונטיינר כולל תוכנות, ספריות וקובצי קונפיגורציה משלו. באופן זה, ניתן להריץ יישומים בצורה מבודדת וכך למנוע מהם ״להפריע״ לריצה של יישומים אחרים, וליהנות מסביבה מותאמת ואופטימלית לכל יישום.
אופן השימוש בקונטיינרים דומה במובן מסוים למכונה וירטואלית (VM), אך מאחר שכלל הקונטיינרים חולקים ליבה אחת, שימוש בהם גוזל מעט משאבים ביחס למכונות וירטואליות. הקונטיינרים הם יחסית קלי משקל, כאשר מספר קונטיינרים יכולים לרוץ על מחשב אחד בו-זמנית, ואף לתקשר אחד עם השני.
התוכנה מהווה פלטפורמה כשירות (PaaS), והיא משתמשת בווירטואליזציה ברמת מערכת ההפעלה. זאת, בניגוד למכונה וירטואלית. המערכת תומכת בריצה על גבי Windows, macOS ולינוקס.
המערכת פותחה על ידי חברת Docker, Inc. בתחילה התמקדה בפיתוח עבור לינוקס, ובשל כך המערכת משתמשת בתכונות מסוימות של ליבת לינוקס כמו cgroups, ו-Kernel Namespaces, וכן במערכת טעינת קבצים (Union Capable) כגון OverlayFS ואחרים. ניתן להשתמש ביכולות הליבה, למשל, על מנת לנטר את פעילות הקונטיינרים.
מאז גרסה 0.9, המערכת כוללת את הספרייה libcontainer המאפשרת להשתמש ישירות ביכולות הליבה של לינוקס, וזאת בנוסף לשימוש בממשקים מופשטים באמצעות libvirt,‏ LXC ו-systemd-nspawn.
ארגונים מרכזיים שתרמו בשנת 2016 לפרויקט Docker הם מיקרוסופט, IBM, גוגל, סיסקו, וואווי, ו-Red Hat.
היסטוריה

החברה Docker Inc נוסדה על ידי כאמל פונאדי, סולומון הייקס וסבסטיאן פאהל בשנת 2010, לאחר שהייקס החל לתכנן את הפרויקט בצרפת כפרויקט פנימי בחברת dotCloud. המערכת הוצגה לציבור לראשונה בכנס מפתחי פייתון – PyCon בשנת 2013. היא שוחררה כתוכנת קוד פתוח במרץ 2013. בתקופה זו, השתמשה דוקר ב-LXC בתור סביבת הביצוע שלה כברירת מחדל. כשנה לאחר מכן, עם שחרור גרסה 0.9 של דוקר, הוחלפה LXC ב-libcontainer.
ב-19 בספטמבר 2013, Red Hat ודוקר הודיעו על שיתוף פעולה סביב פדורה, Red Hat Enterprise Linux,‏ OpenShift.
בסוף שנת 2014, דוקר הודיעה על שותפות עם Stratoscale, ומעט לאחר מכן אף IBM הודיעה על שותפות אסטרטגית עם דוקר ועל כך שניתן להשתמש בתוכנה עם שירותי הענן של IBM. בינואר 2017 בעת ניתוח של מאפייני פרופילים ב-LinkedIn, נמצא כי נוכחות Docker גדלה ב-160% מאז 2016.
עד לשנת 2017, התוכנה הורדה יותר מ-13 מיליארד פעמים.
בשנת 2017, יצרה דוקר את "מדריך מובי" למחקר ופיתוח פתוחים.
אופן פעולה

היכולת העיקרית של דוקר היא אריזה בתוך קונטיינר של אפליקציה יחד עם החבילות, התוכנות והספריות בהן היא תלויה לפעולתה התקינה (Dependencies). המערכת מספקת API המאפשר לקונטיינרים לנהל תהליכים בסביבה מבודדת מהסביבה בה מערכת ההפעלה פועלת. באמצעות שימוש בקונטיינרים ניתן לפשט יצירה של מערכות מבוזרות ולתת למשתמש אפשרות עבודה עם יישומים, משימות ותהליכים מרובים, ולנהל את כל סביבת העבודה באופן עצמאי על מכונה פיזית אחת או על פני מספר רב של מכונות וירטואליות.
הקונטיינר מיועד לרוץ על כל מערכת לינוקס, ווינדוס או מק, בין אם על ענן, ובין אם על מחשב מקומי (On-premises).
מאחר שהקונטיינרים בדוקר הם קלי-משקל, שרת אחד או מכונה וירטואלית אחת מסוגלים להריץ מספר קונטיינרים באופן סימולטני. ניתוח משנת 2018 גילה ששימוש טיפוסי בדוקר כולל שמונה קונטיינרים לכל מארח, וכן שרבע מהארגונים שנבדקו במסגרת הניתוח מריצים למעלה מ-18 קונטיינרים לכל מארח.
דוקר מאפשרת בקלות יחסית לכתוב קוד כלשהו ולהריץ אותו בכל סביבה תכנותית או מערכת-הפעלה בה המשתמש נמצא. זאת ועוד, דוקר מאפשרת למערכת מחשוב שלמה לרוץ על אותה סביבה, גם אם תוכנה מסוימת דורשת מערכת הפעלה ייחודית ושונה, חיבורים לשרתים שונים וכדומה. כלומר, כאשר מעוניינים לעבוד יחד על פרויקט או להריץ תוכנה מסוימת בסביבות שונות, דוקר חוסכת לכל המשתמשים בדיקות והתאמות כמו גרסה של מסד-נתונים או גרסה של שירות רשת כלשהו (שיתוף קבצים לדוגמה), ומאפשרת לאכוף את אותה סביבת עבודה לכל המפתחים בקלות.
יתרון נוסף של דוקר על מכונות וירטואליות הוא שזמן הטעינה של קונטיינר קצר ביותר (מספר שניות), בעוד שטעינה של מכונה וירטואלית היא איטית. בנוסף, ניתן להגדיר קונטיינר יחסית בקלות באמצעות קובץ הגדרות.
אופן פעולה > שילוב עם תשתיות שונות

דוקר יכולה להשתלב עם תשתיות פופולריות רבות, בהן Amazon Web Services,‏ Ansible,‏ CFEngin,‏ Google Cloud Platform,‏ IBM Bluemix,‏ HPE,‏ Stackato,‏ Jelastic,‏ Jenkins,‏ Kubernetes,‏ Microsoft Azure,‏ OpenStack נובה, OpenSVC,‏ Oracle ועוד.
ב-15 באוקטובר 2014, הודיעה מיקרוסופט על מנוע הדוקר עם המהדורה הבאה של Windows Server, ועל תמיכה מקומית של מערכות שרת-לקוח של Windows בדוקר.
רכיבים

דוקר מורכבת משלושה חלקים:
תוכנה: תוכנת ה-Daemon (תוכנית שרצה כתהליך רקע) של דוקר נקראת "dockerd" והיא אחראית על הליך יצירת הקונטיינרים והאובייקטים הקיימים בהם. התוכנה מאזינה לבקשות שנשלחות דרך מנוע ה-API של דוקר. ניתן להשתמש בממשק שורת הפקודה (CLI) על מנת ליצור אינטראקציה עם התוכנה.
אובייקטים: אובייקטים בדוקר הם ישויות שונות המשמשות להרכבת האפליקציה. שלוש הישויות העיקריות הן Images, קונטיינרים, ו-Services. על גבי ה-Image ניתן לבנות את הקונטיינרים והם מהווים למעשה קובץ ההוראות הנדרשות לבנות את הקונטיינר (כמעין תבנית). Service נועד לאפשר לקונטיינרים לגדול בין תוכנות Deamon שונות.
מרכזי-רישום (Registries): מיקומים בהם נמצאים Images שונים. המרכזי שבהם הוא dockerhub, בו ניתן ליצור ולשתף Images בקלות.
כלים

Docker Compose: הוא כלי הנועד להגדיר ולהריץ אפליקציות המשתמשות בכמה קונטיינרים (Multi-container). הקלט לכלי נכתב בפורמט YAML (פורמט נוח לקריאה המשמש לקובצי קונפיגורציה). ניתן להשתמש בשורת הפקודה של דוקר-קומפוז על מנת להריץ פקודות על מספר קונטיינרים בו זמנית – למשל, בניית Images, הרצת קונטיינרים שנעצרו, ועוד. דוגמה לקובץ docker-compose.yml בסיסי, המגדיר שני שירותים, web, ו-redis. שירות ה-web משתמש ב-Image הנמצאת בתיקיה הנוכחית. שירות redis משמש למשיכת Image מהרישום הציבורי של דוקר – דוקרהאב (בו קיימים קובצי Image שניתן להוריד אותם ולהשתמש בהם):
version: "3.9"
services:
 web:
 build: .
 ports:
 - "8000:5000"
 redis:
 image: "redis:alpine"
דוקר-סוורם (docker-swarm) הוא כלי לניהול ופריסה של קונטיינרים. הכלי מאפשר למשתמש לנהל מספר קונטיינרים המופעלים על גבי כמה מערכות יחדיו. אחד היתרונות המרכזיים של הכלי הוא רמת זמינות גבוהה לאפליקציות.
פקודות בסיסיות

על מנת להעלות קונטיינר, יש להשתמש בפקודה docker run -it -d <container-name>
על מנת להריץ פקודה בקונטיינר, למשל, הדפסת 'hello', יש להשתמש בפקודה docker exec -it <container_id_or_name> echo "hello"
על מנת לראות את רשימת הקונטיינרים הקיימים, יש להשתמש בפקודה docker ps -a
על מנת להוריד קובץ Image, יש להשתמש בפקודה docker pull <dockerimage>
ראו גם

DevOps
וירטואליזציה ברמת מערכת ההפעלה
הערות שוליים

↑  Docker frequently asked questions (FAQ), Docker Documentation, ‏2022-09-15 (באנגלית)
↑  What is a Container? - Docker, www.docker.com, ‏2021-11-11 (באנגלית אמריקאית)
↑  "Select a storage driver documentation". Docker documentation. אורכב מ-המקור ב-2016-12-06. נבדק ב-2016-12-07.
↑  "Docker Documentation: Kernel Requirements". docker.readthedocs.org. 2014-01-04. אורכב מ-המקור ב-2014-08-21. נבדק ב-2014-08-20.
↑  Www linux co uk Says, Demystifying the Relationship Between Moby & Docker – Collabnix (באנגלית בריטית)
דוקר משתמשת בממשקים שונים כדי לגשת לתכונות בליבת לינוקס.
חטיבת שומרון

| --- | --- |

 פרטים
 סוג:  חטיבה מרחבית
 בסיס האם:  מחנה חורון
 אירועים ותאריכים
 תקופת הפעילות:  אפריל 1988 – הווה (כ־36 שנים)
 מקים היחידה:  יצחק שגב
 מלחמות:  האינתיפאדה הראשונה  האינתיפאדה השנייה  מבצע חומת מגן  מבצע שובו אחים  מלחמת חרבות ברזל
 פיקוד
 יחידת אם:  אוגדת אזור יהודה ושומרון אוגדת אזור יהודה ושומרון
 יחידות בת:  גדוד 967 (גדוד חצב)  גדוד 7037 (גדוד נדב)  גדוד 8109 (גדוד רגב)  גדוד 8880 (גדוד ראם, גדוד הגמ"ר)
 דרגת המפקד:    אלוף-משנה
 מפקד נוכחי:  אל״מ אריאל גונן
 מפקדים:  מפקדי החטיבה
חטיבת שומרון (ידועה גם כחטיבת שכם) היא חטיבה מרחבית (חטמ"ר) של צה"ל שתפקידה להשליט חוק וסדר בגזרת מרכז השומרון, העיר שכם וסביבותיה, ולמנוע פעילות חבלנית עוינת (פח"ע).
היסטוריה

חטיבת שומרון הוקמה ב-4 בנובמבר 1981 בשם "מרחב שומרון", כאשר הממשל הצבאי הישראלי בשטחים, שהיה אמון הן על ההיבט הביטחוני והן על הטיפול באוכלוסייה האזרחית, פוצל. הוקם המנהל האזרחי שאחריותו לדאוג לצרכים האזרחיים של האוכלוסייה הפלסטינית שבשליטת ישראל. המושלים הצבאיים בכל נפה הפכו לקציני המנהל האזרחי, סמכויותיהם צומצמו והם איבדו את השליטה על הנושא הביטחוני. במקביל, הוקמו שלושה מרחבים: יהודה, בנימין ושומרון, שמפקדיהם, קצין בדרגת סגן אלוף, עוסקים בביטחון שוטף וכפופים למפקד יהודה ושומרון בדרגת אלוף-משנה.
לאחר האינתיפדה הראשונה, הורחבה פריסת צה"ל והוקמה אוגדת אזור יהודה ושומרון (במקום חטיבת יהודה ושומרון) "מרחב שומרון" הפך ל"חטיבת שומרון" בראשות אלוף-משנה ובמקביל הוקמה 'חטיבת אפרים' האחראית על גזרת נפות טול-כרם וקלקיליה. שנה מאוחר יותר פוצלה גם חטיבת מנשה מחטיבת שומרון. חטיבת מנשה קיבלה את האחריות על אזור צפון השומרון (ג'נין).
במהלך האינתיפאדה השנייה, הייתה שכם מרכז הטרור בשומרון וממנה בוצעו פיגועים רבים. כתוצאה מכך, כותרה שכם באופן מלא מכל עבריה. הכתר הוסר רק לאחר השגת רגיעה ביטחונית באזור. כתוצאה מהסרת הסגר, שוקמה העיר שכם וכיום כלכלתה משגשגת כאשר היא מרכז הבורסה של הרשות הפלסטינית, וכספים רבים עוברים דרכה. היא מספקת שירותים, הן לתושבי העיר שכם, והן לערים סמוכות ובכללן קלקיליה וטולכרם.
מפקדת החטיבה

מפקדת החטיבה (המפח"ט) ממוקמת במחנה חורון, ליד מחסום חווארה. בעבר שכן במחנה זה בה"ד 3, ששימש כבית הספר למפקדי כיתות ובסיס ההכשרה של חיל התותחנים. קודם להסכמי אוסלו שכנה מפקדת החטיבה בתוך שכם.
החטיבה זכתה בפרס הרמטכ"ל ליחידות מצטיינות לשנת 2003.